En heldig dansker har sikret sig den næststørste gevinst i danmarkshistorien.

En dansker har fredag aften vundet hovedpræmien i det fælles europæiske lottospil Eurojackpot.

210.668.619 kroner vil derfor i den nærmeste fremtid tikke ind på den heldige vinders konto.

Vinderen har som abonnementskunde vundet den store præmie ved at ramme fem vindertal og to såkaldte stjernetal. Den heldige vinder er en mand fra Kalundborg Kommune.

Danske Spil har lørdag været i kontakt med vinderen.

Han er dog meget overvældet og ønsker ikke at sige noget, oplyser Danske Spil.

- Vi skal respektere, at vinderne har et privatliv. Det er en ret stor omvæltning at vinde så mange penge, siger pressemedarbejder ved Danske Spil Camilla Cornelius.

De fem vindertal var 4, 16, 21, 31 og 42 og stjernetallene 4 og 6. Og at det var en dansker, der løb med gevinsten, skaber glæde hos Danske Spil.

- Det er bare helt fantastisk, at en dansker har vundet førstepræmien på over 210 millioner, siger Pernille Mehl, som er administrerende direktør i Danske Lotteri Spil.

- Tænk, at vi i Danske Spil har mulighed for at sende en person på juleferie og ind i 2019 som mangemillionær. Jeg tror og håber, det bliver noget af en fest, siger hun.

Der er tale om danmarkshistoriens næststørste gevinst. Den største blev vundet i 2015 og lød på 315 millioner kroner.

Vinderen var en 47-årig mor til fem børn. Kvinden ønskede dengang at være anonym, men hun til fortalte til flere medier, at gevinsten faldt på et tørt sted for familien.

Hun var nemlig lige blevet fyret fra sit arbejde og var derfor på dagpenge.

Chancen for at vinde hovedpræmien i Eurojackpot ligger på 1 til 95 millioner.

På top ti over de største gevinster i danmarkshistorien er de seks vundet i Eurojackpot.

FAKTA: Her er de ti største lottogevinster i danmarkshistorien